Sony går efter tv-tronen med ny billedteknologi

Sony vil nu overbevise TV-købere om, at næste store spring i stuen ikke kun handler om mere lys eller tyndere skærme. Med den nye skærmteknologi True RGB lover producenten et mere præcist, lysstærkt og naturligt billede, der både skal kunne imponere i mørke filmscener og i den solbeskinnede dagligstue.

Sony forsøger at placere True RGB som et kvalitetsløft for dem, der faktisk går op i, hvordan film, serier og sport tager sig ud på skærmen.

Kernen i teknologien er, at Sony har udviklet en ny måde at styre de røde, grønne og blå lyskilder i panelet mere præcist på. Ifølge Sony skal det give renere farver, højere lysstyrke og en mere ensartet gengivelse over hele skærmen. Samtidig skal kontraster og billeddetaljer i højere grad bevares, så indholdet fremstår tættere på det, skaberne har tænkt det.

Satser på præcision frem for prale-tal

Det interessante er, at Sony ikke kun taler om rå lysstyrke. Selskabet forsøger i stedet at slå på balancen mellem farver, præcision og kontrol. Her skal True RGB fungere som en mellemvej, hvor Sony henter styrker fra både Mini LED og OLED, men med særlig vægt på farverenhed og billedkontrol.

Sony beskriver teknologien som resultatet af mere end 20 års arbejde med LED-styring. Erfaringerne kommer blandt andet fra tidligere teknologier som QUALIA 005 og Backlight Master Drive, som begge blev brugt til at vise, hvor langt Sony ville gå for at presse billedkvaliteten i premium-klassen.

Det er også derfor, at True RGB ligner et forsøg på at sætte en ny dagsorden i markedet for dyrere TV. Hvor mange producenter i dag konkurrerer på store tommermål og høje lysniveauer, prøver Sony at flytte fokus over på, hvordan billedet faktisk opleves i praksis.

Flere detaljer er stadig på vej

Sony holder foreløbig de konkrete modelnavne og de fulde specifikationer tæt til kroppen. Men selskabet bekræfter, at kommende Bravia-modeller bliver de første med True RGB, og at flere detaljer er på vej snart.

For TV-købere betyder det, at Sony gør klar til en ny offensiv i den del af markedet, hvor billedkvalitet stadig er det vigtigste salgsargument. Og hvis True RGB lever op til løfterne, kan det meget vel blive en teknologi, som resten af branchen bliver nødt til at forholde sig til.

Sony går efter tv-tronen med ny billedteknologi